CELEX: E2007G0003
Language: lt
Date: 1196899200000
Title: 2007 m. gruodžio 6 d. ELPA valstybių nuolatinio komiteto sprendimas Nr. 3/2007/SC dėl galimybės visuomenei susipažinti su ELPA dokumentais, kuriuo panaikinamas ELPA šalių nuolatinio komiteto sprendimas Nr. 3/2005/SC

8.5.2008   
            
            
               LT
            
            
               Europos Sąjungos oficialusis leidinys
            
            
               L 122/33
            
         ELPA VALSTYBIŲ NUOLATINIO KOMITETO SPRENDIMAS
   
   Nr. 3/2007/SC
   2007 m. gruodžio 6 d.
   dėl galimybės visuomenei susipažinti su ELPA dokumentais, kuriuo panaikinamas ELPA šalių nuolatinio komiteto sprendimas Nr. 3/2005/SC
   ELPA VALSTYBIŲ NUOLATINIS KOMITETAS,
   atsižvelgdamas į 2005 m. birželio 9 d. ELPA valstybių nuolatinio komiteto sprendimą Nr. 3/2005/SC dėl galimybės visuomenei susipažinti su dokumentais, kuris panaikinamas,
   pripažindamas visuomenės interesą laisvai susipažinti su dokumentais pagal aiškiai nustatytą teisinę sistemą atsižvelgiant į galiojančius nacionalinius įstatymus,
   atsižvelgdamas į tai, kad, tvarkant prašymus susipažinti su dokumentais, taikomas kuo didžiausio atvirumo principas,
   NUSPRENDĖ:
   1 straipsnis
   Šio sprendimo priede išvardyti dokumentai tampa prieinami visuomenei ELPA sekretoriatui paskelbus juos savo svetainėje.
   2 straipsnis
   1.   Kiekvienas asmuo gali prašyti galimybės susipažinti su ELPA sekretoriato parengtais arba gautais ir turimais su EEE susijusiais dokumentais (toliau – dokumentai).
   2.   Galimybė susipažinti su dokumentu suteikiama, jeigu netaikomi šiuose straipsniuose nurodyti apribojimai.
   3 straipsnis
   1.   Galimybė susipažinti su dokumentu nesuteikiama, jeigu tai pakenktų:
   
               a)
            
            
               visuomenės intereso, susijusio su ELPA valstybės visuomenės saugumu, gynyba ir kariniais reikalais, tarptautiniais santykiais, finansų, pinigų arba ekonomikos politika, apsaugai,
            
         
               b)
            
            
               individo privatumo ir neliečiamumo apsaugai, visų pirma pagal galiojančius ELPA valstybių nacionalinės teisės aktus, kuriais reglamentuojama duomenų apsauga.
            
         2.   Galimybė susipažinti su dokumentu nesuteikiama, jeigu tai pakenktų:
   
               a)
            
            
               komercinių fizinių arba juridinių asmenų interesų, įskaitant intelektinę nuosavybę, apsaugai,
            
         
               b)
            
            
               teismo proceso ir teisinės pagalbos apsaugai,
            
         
               c)
            
            
               inspekcijų, tyrimo ir audito tikslų apsaugai.
            
         3.   Galimybė susipažinti su vidaus reikmėms parengtu dokumentu, susijusiu su klausimu, dėl kurio nebuvo priimtas sprendimas, nesuteikiama, jeigu tai pakenktų sprendimų priėmimui.
   4.   Galimybė susipažinti su dokumentu, kuriame kaip svarstymų ir preliminarių konsultacijų dalis yra pareikšta vidaus reikmėms skirta nuomonė, nesuteikiama netgi priėmus sprendimą, jeigu tai pakenktų sprendimų priėmimui.
   5.   Kalbant apie trečiųjų šalių ELPA sekretoriatui perduotus dokumentus, ELPA sekretoriatas konsultuojasi su trečiąja šalimi siekdamas nustatyti, ar taikytina šio straipsnio 1 ir 2 dalyse nustatyta išimtis, nebent būtų akivaizdu, kad galima arba negalima suteikti galimybę susipažinti su dokumentu.
   6.   Šio straipsnio 2–4 dalyse numatytais atvejais galimybė susipažinti su dokumentu vis tiek iš dalies arba visiškai suteikiama, jeigu ELPA valstybės sutaria, kad tai labai svarbu visuomenės interesams.
   4 straipsnis
   ELPA valstybė gali prašyti ELPA sekretoriato neatskleisti jos parengtų dokumentų be išankstinio sutikimo.
   5 straipsnis
   Jei kuri nors išimtis taikoma tik kai kurioms dokumento dalims, kitas dokumento dalis leidžiama rodyti.
   6 straipsnis
   1.   Paraiškos dėl galimybės susipažinti su dokumentu pateikiamos bet kokia rašytine forma, įskaitant elektroninę, anglų kalba ir pakankamai tiksliai suformuluotos, kad ELPA sekretoriatas galėtų identifikuoti dokumentą.
   2.   Jeigu paraiška nepakankamai tiksli, ELPA sekretoriatas kreipiasi į pareiškėją, kad šis patikslintų paraišką, ir padeda jam tai padaryti, pavyzdžiui, pagal 11 straipsnį suteikdamas informaciją.
   3.   Jeigu prašoma labai ilgo dokumento arba daug dokumentų, siekdamas priimti teisingą sprendimą ELPA sekretoriatas gali neoficialiai pasitarti su pareiškėju.
   7 straipsnis
   1.   Paraiška dėl galimybės susipažinti su dokumentais vykdoma nedelsiant. Pareiškėjui išsiunčiamas patvirtinimas apie paraiškos gavimą.
   2.   ELPA sekretoriatas pateikia prašymą tvirtinti ELPA valstybėms, nebent galima užtikrinti, kad ELPA valstybės suteiktų galimybę susipažinti su dokumentu arba jos nesuteiktų. ELPA valstybės nedelsdamos priima sprendimą.
   3.   Gavęs ELPA valstybių atsakymą, ELPA sekretoriatas informuoja pareiškėją, kad jam suteikiama galimybė susipažinti su prašomu dokumentu, ir suteikia šią galimybę pagal 10 straipsnį arba raštu nurodo visiško arba dalinio atsisakymo priežastį ir informuoja pareiškėją apie jo teisę perduoti prašymą ELPA valstybių nuolatiniam komitetui.
   4.   Jeigu ELPA sekretoriatas negali pateikti pareiškėjui atsakymo per 12 darbo dienų nuo paraiškos užregistravimo dienos, pareiškėjas raštu informuojamas apie vėlavimą ir kada gali tikėtis sprendimo. Pareiškėjas informuojamas apie savo teisę perduoti prašymą ELPA valstybių nuolatiniam komitetui, jeigu negavo atsakymo per priimtiną laikotarpį.
   5.   Visiškai arba iš dalies atsisakius suteikti galimybę susipažinti su dokumentu, pareiškėjas gali per 15 darbo dienų nuo ELPA sekretoriato atsakymo gavimo dienos perduoti prašymą ELPA valstybių nuolatiniam komitetui.
   6.   Jeigu ELPA sekretoriatas nesugeba atsakyti per priimtiną laikotarpį nuo paraiškos užregistravimo dienos, pareiškėjas turi teisę perduoti prašymą ELPA valstybių nuolatiniam komitetui.
   8 straipsnis
   Paraiška nedelsiant perduodama ELPA valstybių nuolatiniam komitetui. Jeigu galimybė susipažinti su dokumentu iš dalies arba visiškai nesuteikiama, apie tai pranešama pareiškėjui raštu išdėstant atsisakymo priežastis.
   9 straipsnis
   Bet kurio dokumento klasifikacija (labai konfidencialu, konfidencialu, riboto naudojimo) savaime nereiškia, kad visuomenei nesuteikiama galimybė su juo susipažinti vėliau.
   10 straipsnis
   1.   Pareiškėjas gali susipažinti su dokumentu vietoje arba gaudamas jo kopiją, įskaitant elektroninę, jeigu tokia yra. Kopijų gamybos ir siuntimo išlaidas galima pateikti pareiškėjui apmokėti. Šis mokestis neturi viršyti realių kopijų gamybos ir siuntimo išlaidų. Susipažinimas su mažiau nei 20 puslapių A4 formato kopijų dokumentu vietoje ir, jei yra, tiesioginė prieiga prie elektroninės dokumento formos yra nemokami.
   2.   Jeigu ELPA sekretoriatas jau paskelbė dokumentą ir pareiškėjui jis lengvai prieinamas, ELPA sekretoriatas gali vykdyti įsipareigojimą suteikti galimybę susipažinti su dokumentu informuodamas pareiškėją, kaip galima gauti prašomą dokumentą.
   11 straipsnis
   1.   ELPA sekretoriatas tvarko su EEE susitarimu susijusių ELPA sekretoriato parengtų dokumentų viešąjį registrą. Registrą galima rasti sekretoriato svetainėje.
   2.   Registre pateikiamas kiekvieno dokumento nuorodos numeris, tema ir (arba) trumpas dokumento turinio aprašymas, data, kada dokumentas gautas arba sudarytas ir užregistruotas registre. Įrašai daromi taip, kad nepakenktų 3 straipsnyje nurodytų interesų apsaugai.
   3.   Dokumentai, klasifikuojami kaip konfidencialūs arba labai konfidencialūs, viešajame registre neregistruojami, nebent ELPA valstybės sutartų kitaip.
   4.   Be to, paprašius suteikiama galimybė susipažinti su ELPA sekretoriato parengtais arba gautais ir turimais dokumentais, susijusiais su EEE.
   12 straipsnis
   ELPA sekretoriatas teikia informaciją ir pagalbą piliečiams nurodydamas, kaip ir kur galima pateikti paraiškas dėl galimybės susipažinti su dokumentais.
   13 straipsnis
   Šiuo sprendimu nepažeidžiamos jokios galiojančios autorinių teisių normos, kuriomis gali būti ribojama trečiosios šalies teisė atkurti arba naudoti leidžiamus rodyti dokumentus.
   14 straipsnis
   2005 m. birželio 9 d. ELPA šalių nuolatinio komiteto sprendimas Nr. 3/2005/SC panaikinamas.
   15 straipsnis
   Šis sprendimas įsigalioja 2008 m. balandžio 1 d.
   16 straipsnis
   Šis sprendimas skelbiamas Europos Sąjungos oficialiojo leidinio EEE dalyje ir EEE priede.
   17 straipsnis
   Šį sprendimą galima peržiūrėti per metus nuo jo įsigaliojimo dienos.
   
      Priimta Briuselyje, 2007 m. gruodžio 6 d.
      
         
            Nuolatinio komiteto vardu
         
         
            Pirmininkas
         
         Stefán Haukur JÓHANNESSON
         
         
            Generalinis Sekretorius
         
         Kåre BRYN
         
      
   
   
      PRIEDAS
      Su EEE susiję ELPA dokumentai, kurie turi būti prieinami visuomenei internetu
      EEE susitarimas ir su ELPA susiję susitarimai:
      
                  —
               
               
                  EEE susitarimo, Priežiūros institucijos ir Teismo susitarimo ir Nuolatinio komiteto susitarimo originalai
               
            
                  —
               
               
                  EEE plėtros susitarimas
               
            
                  —
               
               
                  Suvestinė EEE susitarimo redakcija
               
            
                  —
               
               
                  Suvestinė EEE susitarimo priedų ir protokolų redakcija
               
            
                  —
               
               
                  Suvestinė Priežiūros institucijos ir Teismo susitarimo redakcija
               
            
                  —
               
               
                  Suvestinė Nuolatinio komiteto susitarimo redakcija
               
            Institucijų priimti dokumentai:
      
                  —
               
               
                  EEE Tarybos priimti sprendimai
               
            
                  —
               
               
                  EEE jungtinio komiteto priimti sprendimai
                  
                              —
                           
                           
                              EEE jungtinio parlamentinio komiteto rezoliucijos
                           
                        
                              —
                           
                           
                              EEE patariamojo komiteto rezoliucijos
                           
                        
                              —
                           
                           
                              ELPA patariamojo komiteto nuomonės
                           
                        
                              —
                           
                           
                              EEE ir ELPA pastabos
                           
                        
            Darbotvarkės:
      
                  —
               
               
                  EEE Tarybos
               
            
                  —
               
               
                  EEE jungtinio komiteto
               
            
                  —
               
               
                  EEE jungtinio komiteto pakomitečių (susitarus su Komisija)
               
            
                  —
               
               
                  ELPA valstybių nuolatinio komiteto
               
            
                  —
               
               
                  ELPA valstybių nuolatinio komiteto pakomitečių
               
            
                  —
               
               
                  ELPA valstybių nuolatinio komiteto darbo grupių
               
            
                  —
               
               
                  ELPA parlamentinio komiteto
               
            
                  —
               
               
                  EEE jungtinio parlamentinio komiteto
               
            
                  —
               
               
                  ELPA patariamojo komiteto
               
            
                  —
               
               
                  EEE patariamojo komiteto
               
            Išvados:
      
                  —
               
               
                  EEE Tarybos
               
            
                  —
               
               
                  ELPA valstybių nuolatinio komiteto
               
            
                  —
               
               
                  ELPA valstybių nuolatinio komiteto pakomitečių
               
            
                  —
               
               
                  EEE jungtinio komiteto (susitarus su Komisija)
               
            
                  —
               
               
                  Jungtinio pakomitečio (susitarus su Komisija)
               
            Ataskaitos:
      
                  —
               
               
                  ELPA parlamentinio komiteto
               
            
                  —
               
               
                  EEE jungtinio parlamentinio komiteto
               
            
                  —
               
               
                  ELPA patariamojo komiteto
               
            
                  —
               
               
                  EEE patariamojo komiteto
               
            Informaciniai dokumentai:
      
                  —
               
               
                  EEE jungtinio komiteto metinė ataskaita
               
            
                  —
               
               
                  Pirmininkavimo ELPA darbo programa
               
            
                  —
               
               
                  ELPA statistikos tarnybos sudaryta su EEE susijusi statistika
               
            
                  —
               
               
                  EEE jungtinio komiteto priimtų sprendimų sąrašas
               
            
                  —
               
               
                  Numatomų pranešimų pagal 103 straipsnį sąrašas
               
            
                  —
               
               
                  EEE jungtinio komiteto sprendimų su konstitucinėmis nuostatomis sąrašas
               
            
                  —
               
               
                  CELEX numerių sąrašas
               
            
                  —
               
               
                  EB teisės aktų, Bendrijos nurodytų kaip svarbių EEE, pasiūlymų sąrašas
               
            
                  —
               
               
                  Priimto EB acquis, Bendrijos nurodyto kaip svarbaus EEE, ir EB acquis, jau įvardyto kaip svarbaus EEE visų EEE ELPA valstybių narių EEE ELPA ekspertų, sąrašas.
               
            
                  —
               
               
                  EEE jungtinio komiteto pakomitečių rezultatų suvestinės
               
            
                  —
               
               
                  Pranešimas spaudai
               
            
                  —
               
               
                  ELPA informaciniai leidiniai
               
            EEE finansinis mechanizmas:
      
                  —
               
               
                  EEE finansinio mechanizmo taisyklės ir procedūros
               
            
                  —
               
               
                  EEE finansinio mechanizmo gairės
               
            
                  —
               
               
                  Susitarimo memorandumai dėl EEE finansinio mechanizmo
               
            Norvegijos finansinis mechanizmas:
      
                  —
               
               
                  Norvegijos finansinio mechanizmo taisyklės ir procedūros
               
            
                  —
               
               
                  Norvegijos finansinio mechanizmo gairės
               
            
                  —
               
               
                  Susitarimo memorandumai dėl Norvegijos finansinio mechanizmo